Sansun jitħallas mill-Filistin U ġara li wara xi żmien, f'jiem il-ħsad tal-qamħ, Sansun mar iżur lil martu, u ħa gidi miegħu u qal: "Ħa nidħol ħdejn marti fl-għorfa." Imma missierha ma ħalliehx jidħol u qallu: "Ħsibt u għedt li int stmellejtha, u għalhekk tajtha lil wieħed minn sħabek. Oħtha ż-żgħira mhijiex isbaħ minnha? Ħu lilha flokha." Imma Sansun weġibhom: "Din id-darba ma jlumunix il-Filistin għall-ħsara kbira li nagħmlilhom." Sansun mar u qabad tliet mitt xakall, u ħa l-ħatab għan-nar, rabathom denb ma' denb, u qiegħed ħatba bejn kull żewġt idnub. Imbagħad ta n-nar lill-ħatab u telaq ix-xakalli qalb iż-żara' tal-Filistin, u hekk ħaraq il-qatet taż-żara' miġbur, iż-żara' wieqaf, u d-dwieli u ż-żebbuġ. U l-Filistin qalu: "Min għamel dan?" U wieġbu: "Sansun, ħaten it-Timni, għax dan ħadlu 'l martu u taha lil sieħbu." U l-Filistin telgħu, u qabdu lilha u lil missierha, u tawhom in-nar. U Sansun qalilhom: "Jekk tagħmlu hekk, nitħallas minnkom, imbagħad nistrieħ." U tahom xebgħa saqajn fuq wirkhom u għamel ħerba minnhom. Imbagħad niżel u qagħad f'għar fil-blat f'Għetam. Imbagħad il-Filistin telgħu u waqqfu l-kamp f'Ġuda u tferrxu sa Leħi. U n-nies ta' Ġuda staqsewhom: "Għala tlajtu għalina?" U dawk wieġbu: "Biex norbtu lil Sansun, u nagħmlulu dak li għamel lilna." U niżlu tlitt elef ruħ minn Ġuda lejn l-għar fil-blat ta' Għetam u qalu lil Sansun: "Int ma tafx li aħna taħt il-ħakma tal-Filistin? Għaliex għamiltilna hekk?" U hu weġibhom: "Bħalma għamlu lili, jien għamilt lilhom." U huma qalulu: "Aħna ġejna biex norbtuk, u nerħuk f'idejn il-Filistin." U Sansun weġibhom: "Aħilfuli li ma toqtlunix." U huma wegħduh u qalulu: "Le! Norbtuk u nerħuk f'idejhom, imma ma noqtlukx." U rabtuh b'żewġ ħbula ġodda, u tellgħuh mill-għar fil-blat. Malli wasal f'Leħi, il-Filistin ħarġu jilqgħuh u jgħajtu; imma lilu ħakmu l-ispirtu tal-Mulej, u l-ħbula li kellu ma' dirgħajh saru bħal ħajt tal-kittien maħruq bin-nar, u l-irbit inħall minn idejh; u hu sab xedaq tari ta' ħmar, medd idu, qabdu u darab bih elf raġel. U Sansun beda jgħanni: "B'xedaq ta' ħmar jien slaħthom; gzuz ma' gzuz għamilthom, b'xedaq ta' ħmar elf raġel drabt." Xħin temm jgħanni, rema x-xedaq tal-ħmar minn idu, u bdew isejħu dak il-post Ramat-leħi. Imbagħad ħadu għatx kbir, sejjaħ lill-Mulej u qallu: "Int tajtna b'id il-qaddej tiegħek din ir-rebħa kbira, se tħallini issa mmut bil-għatx, u naqa' f'idejn in-nies bla ħtin?" U Alla xaqq il-blata tal-ħofra ta' Leħi, u ħareġ minnha l-ilma; u hu xorob, ħa r-ruħ u staħja. Għalhekk semmewha Għajn-kori , li għadha f'Leħi sal-lum. U Sansun ħakem fuq Iżrael fi żmien il-Filistin għal għoxrin sena.